
JULIE DANVERS

Forførende dans

Oversatt av Jeanita Edholm


Kjære leser,

Jeg har alltid hatt lyst til å bli skuespiller. Da jeg var liten, pleide jeg å underholde meg selv på turene til matbutikken ved å forestille meg at jeg kom til å bli ʼoppdagetʼ av en agent i kassen.

Jeg støtte aldri på noen agent, men det var nok uansett til det beste. Livet i Hollywood er ikke alltid enkelt, noe legen og den tidligere barnestjernen Emily Archer vet så altfor godt. Når omstendighetene fører henne tilbake til hjembyen Los Angeles, er hun fast bestemt på å bygge opp ryktet sitt som en pålitelig lege. Men fristelsen vinner over besluttsomheten da hun møter Daniel Labarr, en lege som har jobbet på cruiseskip, og som nå er på jakt etter et eget sted på land.

Selv om de er kollegaer, klarer ingen av dem å stå imot en forlokkende natt sammen. Den ene natten fører til at de vil ha mer, og en uforpliktende flørt virker som den beste løsningen for to personer som ikke klarer å holde fingrene fra hverandre. Men så tvinger en overraskelse dem til å konfrontere spørsmålet: kan flørten bli til noe varig?

Håper du liker boken!

Varme hilsener,

Julie Danvers


Til Madeleine P. og Crazy Joe, mine beste skrivepartnere. 

Klokken var ikke halv elleve engang, og doktor Emily Archer hadde allerede hatt tre pasienter. En avrevet rotatorkappe, en skadet menisk og en smertefull tennisalbue hadde gitt henne en produktiv morgen, og det var bare begynnelsen. Hun kikket i avtaleboken for ettermiddagen med en blanding av lettelse og iver. Det hadde gått seks måneder siden hun og bestevennen Izzie hadde forlatt de trygge og stabile jobbene sine på Denver General Hospital for å starte sin egen privatpraksis innen idrettsmedisin. Izzie hadde vært bekymret for at de ikke kom til å få nok pasienter til å kunne drive på fulltid, men Emily hadde følt seg trygg på at om andre kunne klare det, kunne de også.

Og nå hadde det endelig begynt å ta seg opp. Ryktet deres om ortopedisk praksis spredte seg, og de hadde begynt å få henvisninger fra leger som jobbet med profesjonelle idrettsutøvere. Hun hadde kanskje en hektisk dag foran seg, men det var ingenting sammenlignet med hverdagen på sykehuset. I tillegg følte Emily seg mer selvsikker nå som hun hadde god nok tid til å sette opp og gjennomføre en detaljert plan for hver enkelt pasient.

Selv om hun hadde vært sikker på at det å starte en privat praksis var det rette valget, innebar det fortsatt en risiko. Og spesielt med tanke på at hun hadde dratt med seg Izzie.

Emily samlet det mahognibrune håret i en hestehale og gikk for å se om Izzie var ledig. Men da hun kom til venninnens kontor, var det tomt, og hun så verken vesken eller  kåpen hennes i resepsjonsområdet.

«Har ikke doktor Birch kommet?» spurte Emily resepsjonisten.

«Ikke ennå», svarte Grace. «Hun er tjue minutter for sen til den første pasienten sin.»

Emily følte det som om en bøtte kaldt vann var blitt helt over henne. Izzie pleide ikke å komme for sent, og i hvert fall ikke om hun hadde en pasient som ventet. Hundre forskjellige scenarioer dukket opp i tankene, men akkurat idet hun fisket mobilen opp av lommen for å ringe venninnen, kom Izzie inn gjennom døren. På krykker.

Emily løp bort for å hjelpe henne. «Hva i alle dager har skjedd med deg?»

«Lateral malleolfraktur.»

«Har du knekt ankelen? Hvordan skjedde det?»

«Det skjedde da jeg var på vei hjem i går kveld; straffen for å sykle når det er mørkt.» Izzie var en tidligere triatlet, og syklet så fort sjansen bød seg, inkludert til og fra jobb.

«Ble du truffet av en bil?»

«Ikke helt. Bilen stod parkert, jeg bare krasjet inn i den. Sjåføren var på vei ut av bilen og åpnet døren uten å se etter syklister først.»

«Du burde ikke ha kommet hit i dag, du burde ha blitt hjemme og slappet av.»

«Jeg kan ikke ta fri nå. Dette er den første dagen jeg har full avtalebok etter at vi åpnet. Praksisen har ikke råd til at jeg avlyser alle sammen.»

Emily prøvde å undertrykke stikket av skyldfølelse hun alltid følte når de snakket om penger. Dersom Izzie fortsatt hadde jobbet på sykehuset, kunne hun ha blitt hjemme og tatt det med ro.

«Ikke se sånn på meg. Jeg vet hva du tenker, og jeg angrer ikke på at jeg sluttet på sykehuset. Det ville selvfølgelig gjort at jeg kunne tatt fri i dag, men hva med dagen i morgen? Hva med alle de endeløse ukene med altfor mange nye pasienter og for dårlig tid til å ta vare på de gamle? Dette er mye bedre.»

«Kanskje jeg kan ta noen av pasientene dine i dag.»

«Det er snilt av deg, men helt unødvendig», sa Izzie og himlet med øynene av Emilys bekymrede ansiktsuttrykk. «Hør her. Jeg vet du føler deg ansvarlig for alt og alle, men jeg klarer faktisk å ta mine egne valg. Det skal gå helt fint å ta imot pasienter i dag.»

«Er du sikker på det? For jeg kan finne en måte å klemme dem inn i timeplanen min på.»

«Jeg vet du ville gjort det om nødvendig, men jeg klarer dette, og dessuten …» Hun trakk pusten dypt og bet seg i leppen. «Det er ikke sikkert du føler deg så gavmild når du får høre tjenesten jeg må be deg om.»

Å, nei. Konsekvensene Izzies brukne ankel ville få for de neste ukene, traff Emily med full kraft. The World Youth Dance Championship. Det skulle finne sted i Los Angeles neste uke, og Izzie skulle egentlig være en del av det medisinske personellet.

De hadde planlagt at Emily skulle konsentrere seg om praksisen i Denver de seks ukene Izzie var borte. Og ikke bare hadde Izzie gledet seg i flere måneder, men de hadde også håpet at det ville gi henne mulighet til å knytte kontakter innen den idrettsmedisinske verdenen. Om alt gikk bra, kunne de få et enda bedre rykte, flere pasienter og plass som medisinsk personell på store sportstilstelninger. Dansekonkurransen var ment å være en døråpner, men nå så det ut som det måtte legges på is for en stund.

Med mindre Emily dro istedenfor Izzie.

Det var nesten ingenting Emily ikke ville gjort for venninnen, men det å dra tilbake til Los Angeles var en av dem. Og for en dansekonkurranse av alle ting.

Emily hadde vokst opp i Los Angeles, og begynte å danse da hun var seks år. Det ble raskt åpenbart at hun hadde talent, men gleden over å danse hadde raskt blitt endret til noe annet. Danseinstruktøren var venn med en skuespiller som kjente en produsent, og det tok ikke lang tid før Emily fikk jobb som skuespiller i en reklame for frokostblanding. Den castingansvarlige hadde kjent flere som trengte et barn som kunne danse og være skuespiller i reklamefilmer, og mente at det ville passe Emily helt utmerket.

Selv ville hun helst danse bare for moro skyld, men moren hadde forklart at de trengte penger og at dette var Emilys måte å bidra på. Så hvordan kunne hun si nei? Faren hadde akkurat reist fra dem, og Emily ville ikke svikte moren sin.

Dermed tilbrakte Emily mesteparten av barndommen og ungdomsårene med å danse slik andre ville hun skulle danse, samt pugge replikker. Og da hun ble tenåring, innså hun at selv om hun jobbet beinhardt og tjente godt, var det aldri nok for moren.

Allerede i fjortenårsalderen begynte hun å mistenke at mangelen på penger hadde noe å gjøre med de alkoholdunstende flaskene på morens rom. Og da hun som tjueåring fikk en kneskade og kunne si til moren at hun ikke kunne danse mer, følte hun bare lettelse. For første gang i livet fikk hun mulighet til å fokusere på seg selv og en gryende interesse for idrettsmedisin. Og da hun til slutt forlot Los Angeles, hadde hun lovet seg selv å aldri dra tilbake.

Men Izzie trengte henne. Håpet i venninnens blikk stakk i hjertet. Men LA?

«Jeg kan ikke, Izzie.»

«Vær så snill? Det er kun for seks uker. Alt er klart; hotell, flybilletter, timeplanen … »

Emily prøvde å komme på en unnskyldning. «Men de forventer at du skal komme. Det var du som søkte, og det er deg de ville ha med på teamet.»

«Det kan fikses med noen telefonsamtaler.»

Izzie så bedende på henne, og Emily kjente nok en gang skyldfølelsen i brystet. Da de forlot sykehuset, hadde hun lovet Izzie å gjøre det som trengtes for at praksisen skulle bli en suksess. Skulle hun virkelig svikte venninnen, etter at Izzie hadde vist henne så stor tillit? Konkurransen kunne gi ryktet deres en dytt som ville skyve dem flere måneder frem i planen for virksomheten. Kanskje de til og med kunne vurdere å ansette enda en lege.

«Jeg vet det er mye å be om», sa Izzie. «Moren din …»

«Trenger ikke å få vite at jeg er der.»

«Betyr det at du drar?»

«Det betyr at jeg skal tenke på det.» Men Emily visste at det var uaktuelt å svikte venninnen. Izzie stolte på henne.

Så for første gang på ti år, skulle hun hjem.

*

En uke senere satt Emily i en hotellbar i West Hollywood, kun noen kvartaler fra den videregående skolen hun hadde gått på. Baren var elegant, men koselig, og enda viktigere, tom for gjester.

Eller nesten tom. En mann hadde kommet like etter henne, og satt med en drink ikke så langt unna. Emily prøvde å konsentrere seg om den medisinske artikkelen hun leste, men blikket ble hele tiden trukket mot mannen. Han hadde mørkt, krøllete hår og brune øyne, i tillegg til et sånt ansikt som ville fått henne i trøbbel for noen år siden. Før hun ble en respektabel lege.

Hun håpet mannen ikke hadde lagt merke til at hun stirret, for hun ønsket ikke oppmerksomhet, og ville i hvert fall ikke ha flere ukomfortable samtaler enn hun allerede hadde hatt denne dagen.

Men han var tiltrekkende. Det var bare det at hun ikke hadde noen interesse av å møte noen. Hvis Izzie hadde vært der, ville hun ha stønnet og sagt at Los Angeles var bortkastet på Emily.

Stakkars Izzie hadde gledet seg til å oppleve alt LA hadde å tilby, men Emily hadde andre planer. Hun ville bruke de neste ukene på å jobbe, lese seg opp på medisinske artikler og kanskje se et teaterstykke hvis det var noe som fristet.

Den eneste grunnen til at hun ikke befant seg på rommet sitt, var at stillheten fremkalte altfor mange minner.

Selv på høyden som barneskuespiller, hadde Emily bare vært moderat kjent. Hun hadde noen roller i TV-serier som ikke varte i mer enn én sesong, og hadde vært med i én film. Allikevel hadde hun sett en kvinne stirre på henne da hun sjekket inn, som om hun prøvde å huske hvem dette var.

Og så, på vei opp på rommet sitt, hadde hun støtt på den samme kvinnen, nå sammen med en datter i seksårsalderen. Emily gjenkjente alle tegnene på at de var på vei til en audition.

Moren så granskende på Emily. «Jeg håper du ikke har noe imot at jeg spør, men pleide ikke du å være Emily Archer?»

Emily var usikker på hva hun skulle svare på dette, men hun smilte og nikket.

«Jeg elsket å se på tv-serien din da jeg var like gammel som datteren min er nå … den om ballerinaen som drev et detektivbyrå for savnede kjæledyr? Jeg ble faktisk helt knust da den ikke fikk flere sesonger. Kanskje det samme kan skje for Samantha om det går bra på hennes audition i dag. Har du noen råd til en spirende skuespillerinne?»

Emily kjente smilet stivne. Hun hadde ikke regnet med å bli gjenkjent så raskt, og kvinnens oppmerksomhet fikk henne til å føle seg sårbar. Den lille jenta kikket nervøst opp på henne, og det eneste Emily hadde lyst til, var å forsikre henne om at hun burde være stolt av seg selv uansett hvordan det gikk. Men altfor mange minner strømmet på. «Bare vær deg selv», sa hun da heisdørene endelig åpnet seg.

Kvinnen så skuffet ut, men mumlet en takk mens hun dro datteren med seg ut av heisen. Hun hadde kanskje forventet å få høre noe mer betydningsfullt, et slags bransjeråd som kunne hjelpe datteren.

Kvinnens spørsmål surret fortsatt rundt i Emilys hode da hun kom inn på hotellrommet. Pleide ikke du å være Emily Archer?

Hvem var hun egentlig hvis hun nå var en annen? Og hvorfor hadde hun kommet tilbake til et sted der andre var komfortable med å identifisere henne som en kjendis og ikke som en person? Det skjedde nesten aldri i Denver. Men på den første dagen tilbake i Los Angeles på over ti år, hadde det skjedd nesten i samme øyeblikk som hun ankom byen.

Emily hadde tatt med seg noen medisinske tidsskrifter ned til hotellbaren og forsøkte å konsentrere seg om dem mens hun drakk en gin tonic og prøvde å unngå blikket til den mørkhårede mannen i hjørnet.

Nå var det han som stirret på henne, det var hun helt sikker på. Et lite øyeblikk lurte hun på om han var tiltrukket av henne, men hjernen ga henne umiddelbart en rekke grunner til at det ikke kunne stemme. Hun satt stort sett bøyd over tidsskriftet, hadde på seg genseren med universitetslogoen på, håret var samlet i en bustete hestehale og hun hadde en markeringstusj i munnen. Med mindre han ble tiltrukket av slikt, så han ikke på henne på den måten.

Så hvorfor stirret han slik da? Hun kikket raskt bort på ham igjen, og før hun rakk å se vekk, innså hun at han muligens forsøkte å få blikkontakt.

Ok, da kunne vel hun tillate seg å en ekstra titt på ham også. Det mørket håret var halvlangt, huden olivenfarget og skjegget litt mer enn tredagers, slo hun fast.

Hvorfor klarte hun ikke slutte å glo? Det var ikke den første  kjekke mannen hun så i sitt liv.

Kanskje det hadde noe med de brune øynene å gjøre. De som på et eller annet vis virket dypere og varmere enn andre menns. Emily tvang seg til å se bort.

Med ett henvendte mannen seg til bartenderen, som begynte å gå mot henne. Sikkert for å fortelle at hun gjorde den andre gjesten ukomfortabel, og be henne om å slutte å glo. Hun forbannet seg selv for å ha vært så tåpelig. Hva var det hun hadde trodd skulle skje? At mannen i hjørnet skulle kjøpe en drink til henne, starte en samtale og deretter dele en lidenskapelig natt med henne på hotellrommet sitt? Sannsynligvis ville han bare være i fred.

Bartenderen satte en ny gin tonic foran henne. «Fra den herren», sa han og nikket mot mannen.

Markeringstusjen datt ut av munnen hennes da hun måpte overrasket. Mannen vinket til henne og hevet øyenbrynene spørrende.

Hun møtte blikket hans, og tok en lang slurk av drinken.

«Daniel Labarr», sa han et øyeblikk senere da han hadde kommet bort til henne. «Og hva heter du?»

Hun tok enda en slurk av drinken. «Jeg pleide visst å være Emily Archer.» Han viste ingen tegn til å gjenkjenne navnet, og hun kjente skuldrene senke seg en anelse. Han hadde i det minste ikke stirret på henne fordi han kjente henne igjen.

Han smilte, det var tydelig at han moret seg. «Hvordan kan du ha pleid å være noen?»

«Veronica Lawson, Girl Pet Detective?»

Denne Daniel stirret tomt på henne. «Jeg aner ikke hva du snakker om.»

«Det er den første gode nyheten jeg har hørt i hele dag.»

«Pokker også. Jeg som trodde at å kjøpe en drink til deg, ville telle som en god nyhet.»

«Det ble helt klart lagt merke til.»

«Du svarte ikke på spørsmålet mitt. Hvordan kan du ha pleid å være noen?»

«Jeg trodde heller ikke det var mulig, men jeg fikk beskjed om det i ettermiddag.»

«Du ser ikke ut som en person som lar andre fortelle deg hvem du er.»

«Å? Hvordan kan du være så sikker på det?»

Han pekte på tidsskriftet. «Det er lørdag i LA, en av de mest spennende byene i verden, og du sitter alene på bar klokken sju om kvelden. Selv om du befinner deg på et elegant hotell fylt av fascinerende mennesker, velger du heller å lese. Faktisk har du markert nesten hele denne siden med tusj, så du lar åpenbart ikke omgivelsene påvirke deg. Hvis du har lyst til å sitte i baren og lese, så gjør du det.»

Emily kunne ikke annet enn å smile. «Fascinerende mennesker?»

Daniel trakk på skuldrene. «Jeg kunne ikke la sjansen til litt selvpromotering gå fra meg.»

En liten stemme bakerst i hjernen fortalte henne at hun burde si takk og farvel til Daniel, og legge seg tidlig så hun var klar for jobben i morgen. Problemet var bare at de resterende nittifem prosentene la merke til hvordan håret hadde glidd frem over øynene hans, og fristet henne til å stryke det bort.

Istedenfor strøk hun sitt eget hår bak øret, og prøvde å gjenvinne fatningen. Hun kunne ikke tro at dette skjedde. Det var ingenting hun ønsket mindre enn å gå tilbake til det ensomme hotellrommet, og nå satt en unnskyldning for ikke å være alene, rett foran henne. En kjekk, rimelig pratsom, pent innpakket unnskyldning.

«Du kommer ikke fra dette området, gjør du vel?» spurte hun.

«Hva avslørte meg?»

«For det første ser du altfor avslappet ut til å være herfra.» Og det stemte. Noe ved ham fikk henne til å mistenke at han var komfortabel i de fleste omgivelser.

«Hvordan er det mulig å ikke føle seg avslappet i LA? Bare se på dette hotellet. Judy Garland pleide å bo her.»

«Problemet med Hollywoods historie er at den kun handler om det som ser bra ut for publikum, men ikke nødvendigvis forteller hele historien. Judy Garland er det perfekte eksempel; flott på utsiden, men med problemer på innsiden.»

«Høres ut som om du har erfaring med at en situasjon ikke nødvendigvis er sånn som den ser ut til, eller sånn som den ser ut på film.» Han hevet glasset. «Skål for det som skjuler seg under overflaten.»

«Skål.»

«Du har rett, forresten», sa han da de begge hadde tatt en slurk. «Jeg er ikke fra LA. Jeg er her bare fordi …»

«Vent.» Impulsivt la Emily en finger mot leppene hans. De var myke, og det å berøre ham fikk det til å sitre i henne. «La oss gjøre en avtale. Vi er to skip som passerer hverandre i natten, ikke noe mer. Vi trenger ikke å vite mer om hverandre enn navnene våre.»

Han hevet øyenbrynene. «Hvis det er det du foretrekker, så … Selv om jeg må innrømme at jeg er litt skuffet over ikke å få muligheten til å bli bedre kjent med deg.»

Emily kunne ikke tro at hun hadde vært så freidig. En del av grunnen var at det ikke fristet å tilbringe en hel kveld mutters alene på rommet, men det var også noe ved Daniel som fascinerte henne. Han var muskuløs, men måten han snakket og oppførte seg på, ga ham en slags aura av sårbarhet. Emily kunne ikke annet enn å lure på hvordan det ville føles å legge hendene bak nakken hans og bli trukket mot ham.

Det var lenge siden hun hadde vært nær noen. Hun hadde aldri hatt et seriøst forhold. Hadde prøvd, men det funket aldri. Det lengste forholdet hun hadde vært i, hadde bare vart noen måneder. Det føltes som en evighet siden sist hun var blitt omfavnet, og hun mistenkte at hun ikke ville hatt noe imot å bli trukket inn i Daniels armer.

Han la hånden sin over hennes. «Bare for i natt, da», sa han.

*

Alarmen rykket henne ut av søvnen neste morgen, og hun famlet frenetisk med telefonen på nattbordet for å stilne den.

Emily blunket mot solskinnet, og så seg om i det ukjente rommet. Ved siden av henne lå noen og snorket mykt. Daniel.

Hun hadde hatt rett. Han hadde vært morsom, sjarmerende og interessant, og gitt henne nøyaktig den typen distraksjon hun trengte.

Men nå var det på tide å komme seg ut.

Hun kunne nesten ikke tro hva hun hadde gjort. Det var over ti år siden hennes siste engangsgreie, men under et døgn etter at hun kom til Los Angeles, hadde hun vendt tilbake til gamle vaner.

Emily samlet lydløst sammen klærne som lå strødd over hele rommet mens hun lurte på om tilfeldig sex var like uvanlig for ham som det var for henne. Hun hadde ikke spurt. Å bli kjent med ham hadde ikke vært poenget.

En pinlig samtale dagen derpå var det siste hun ønsket, og hun håpet at de aldri så hverandre igjen. Daniel ville forhåpentligvis forstå det når han våknet og så at hun var borte.

Måten hun forlot ham på, ga Emily et stikk av skyldfølelse. Han hadde vært hyggelig nok til at han fortjente en slags anerkjennelse av sin eksistens, men hva kunne hun si? De kjente hverandre ikke. Hvis hun vekket ham, kunne de i beste fall utveksle falske løfter om å ringe hverandre, og Emily trengte ikke enda en person i livet sitt som lovet ting de ikke hadde planer om å holde. Det hadde hun opplevd altfor ofte, også fra morens side, i barndomshjemmet som lå bare et kvarters tid fra der hun befant seg nå..

Jeg er ikke den jenta lenger, tenkte hun mens hun trakk på seg jeans og genser. Kinnene brant, noe som gjorde henne enda mer lettet over at Daniel fortsatt sov tungt, uvitende om den identitetskrisen hun kjempet med.

Emily hadde brukt flere år på å prøve å være det helt motsatte av den kvinnen hun hadde vært tidlig i tjueårene. Hun satte sin ære i å være ansvarsbevisst. Profesjonell. Stødig. Men så hadde hun møtt den brunøyde i hotellbaren, og på et eller annet vis hadde planen om å konsentrere seg om jobben, fordunstet som dugg for solen.

Det var bare en tilfeldighet. Det trenger ikke bety noe. Det trenger ikke være en vei tilbake til gamle mønstre. Hun hadde simpelthen opplevd et øyeblikks svakhet, og gitt etter for fristelsen. Det var noe hun kunne tilgi seg selv etter hvert som tiden gikk, men først var hun nødt til å finne skoene sine.

Ah. Hun så tuppen av den ene ballerinaskoen stikke ut fra under sengen, plukket opp begge skoene, men brydde seg ikke om å ta dem på. Rommet hennes lå bare noen etasjer unna, og det var tidlig nok til at gangene var tomme. Døren begynte å knirke da hun åpnet den, og hun gjorde det enda saktere for å unngå mer lyd. Hun hadde i det minste ikke mistet evnen til å snike seg ut.

Daniel snudde på seg i sengen idet hun var på vei ut, og hjertet spratt opp i halsen hennes. Snorkingen stanset, og hun var sikker på at han hadde våknet, men så fortsatte han å puste like jevnt og rolig. Han var virkelig tiltrekkende, men hun var nødt til å legge dette bak seg. Daniel representerte en fortid hun hadde gjort sitt beste for å glemme, og han var nødt til å bli værende i fortiden.

Etter en rask dusj var Emily klar for å glemme hele natten. Hun hadde kommet til Los Angeles for å jobbe, og på tross av alt som hadde skjedd, hadde hun planer om å bruke resten av tiden på det. Selv om hun hadde vært motvillig til å begi seg ut i danseverdenen igjen, kunne det å jobbe under konkurransen gi dem det dyttet de trengte. Det eneste Emily måtte gjøre de neste seks ukene, var å vise seg fra sin mest profesjonelle side, få noen kontakter innen idrettsmedisin og yte sitt beste som lege. Det burde ikke bli for vanskelig, i hvert fall ikke så lenge hun holdt seg unna tilfeldig sex.

Hun fant konferanserommet bare noen minutter før møtet skulle starte, og så at hun var en av de siste til å ankomme. Det var ikke mange ledige stoler igjen, så hun satte seg på den første og beste, ved siden av en mørkhåret mann som straks snudde seg mot henne.

Emily ble stum som en østers, men han klarte på et eller annet vis å snakke.

«Doktor Daniel Labarr», sa han og rakte ut hånden. «Jeg tror vi har møttes allerede.»

